આમ છતાં વિરોધીઓ વાતનો તંત મૂકવા માગતા નથી. મામલો કોર્ટ સુધી પહોંચ્યો છે, કેમ કે ચૂંટણી દરમિયાન પ્રમુખ દ્વારા કે તેમના ટેકેદારો નાણાંનો જે પણ વહીવટ થાય તેનાથી જો ચૂંટણીની પ્રક્રિયા પર અસર થતી હોય તો તે ગેરકાયદે છે. 2015માં આ ભાંડો ફૂટી ગયો હતો. અખબારોમાં અહેવાલો છપાયા કે કઈ રીતે માઇકલ કોહેને અમેરિકન મિડિયા ઇન્કોર્પોરેટડ (એએમઆઇ)ના માધ્યમથી પેઇડ ન્યૂઝ જેવું કામ કર્યું હતું. માઇકલ કોહેને એએમઆઇને મધ્યસ્થી તરીકે રાખીને અનેક અખબારો, પત્રકારો, મીડિયાને ભંડોળ પહોંચાડ્યું હતું, જેથી ટ્રમ્પનો ભૂતકાળ બહુ ઉખેળવામાં ના આવે. ટ્રમ્પ વિશેની નેગેટિવ સ્ટોરીઓ આવે તેને સંભાળી લેવાનું કામ એએમઆઇને સોંપાયું હતું. કોહેન તેનો નાણાકીય વહીવટ કરતા હતા, કેમ કે ટ્રમ્પના ફિક્સર તરીકે તેઓ આમ પણ બદનામ થયેલા હતા. ખણખોદ કરીને પત્રકારોએ જ શોધી કાઢ્યું છે કે એક નહિ બે યુવતીઓને પૈસા ચૂકવાયા હતા. પ્લેબૉય મેગેઝીનની મોડેલ કેરન મેકડોગલ અને સ્ટેફની બંને મુલાકાતો ના આપે તે માટે તેમને પૈસા ચૂકવાયા હતા. કેરનને પણ સવા લાખ ડૉલર આપ્યા હતાં.